Hvis regeringens plan om kommunale besparelser bliver vedtaget, kan resultere i en flugt fra pædagogfaget

Regeringens planer om kommunale besparelser kan betyde, at 14.400 kommunale stillinger på blandt andet andet børne- og ældreområdet forsvinder, viser nye tal.

Det er hovedorganisationen FTF, der har regnet på, hvad regeringens ønske om det såkaldte omprioriteringsbidrag kan få af konsekvenser.

Bare på børneområdet vil besparelserne ifølge FTF's analyse betyde 4.230 færre pædagoger, medhjælpere og dagplejere. Og udsigten til nedskæringer vækker bekymring.

Arbejdsmarkedsforsker Henning Jørgensen fra Aalborg Universitet advarer om, at forringelser på området vil føre til mangel på pædagoger i fremtiden.

Formanden for pædagogernes fagforbund BUPL, Elisa Bergman, frygter, at spareøvelsen vil resultere i understimulerede børn og udbrændte voksne.

Børn får sværere ved at gå i skole

Hun peger på, at området i forvejen lider, da der tilbage i nullerne blev skåret ind til benet efter krisen.

LÆS OGSÅ: Eksperter: Børn tager skade af for få voksne i institutioner

Og færre pædagoger betyder mindre tid til at stimulere børnene, forklarer Elisa Bergmann.

- Det betyder, at vi på længere sigt får børn, der har sværere ved at gå i skole og har sværere ved at leve op til de krav, der i det hele taget stilles, siger hun.

Derudover er der også risiko for, at pædagogerne flygter fra faget, hvis vilkårene bliver yderligere forringet, advarer Elisa Bergmann om.

Vælger pædagogfaget fra

- Det bliver svært for pædagogerne at løfte den faglige standard, som de gerne vil levere og har med i bagagen fra deres uddannelse. Når man i institutionen ikke har tid til at gøre det, som nærer ens faglige stolthed, så risikerer vi at ende med desillusionerede og udbrændte pædagoger, der ikke længere har lyst til at være i faget.

LÆS OGSÅ: Hov! 3.000 ekstra pædagoger blev til 3.092 færre

Arbejdsmarkedsforsker Henning Jørgensen tror ikke, at man vil opleve en decideret masseflugt. Han mener dog, at udsigten til yderligere forringelser givetvis vil få nogle til at forlade faget. Men hvad værre er: Det vil have konsekvenser for tilgangen af nyuddannede:

- Når pædagogfagets renommé forringes med dårlige arbejdsvilkår og besparelser, så reagerer de unge på det ved at vælge andre uddannelser. Så på længere sigt vil man kunne forvente lavere udbud af pædagoger, siger han og peger på, at der ifølge flere fremtidige prognoser vil opstå mangel på pædagoger.

V: Det er op til kommunerne at prioritere

Hos regeringen mener finansordfører Jacob Jensen (V) ikke, at man allerede nu kan konkludere, hvorvidt omprioriteringsbidraget vil koste pædagoger, sosu'er eller sygeplejersker i kommunerne.

LÆS OGSÅ: Se konsekvenser for alle kommunale faggrupper her

- Det er jo kommunerne, der skal prioritere inden for deres budget. Det kan jo være forskelligt, om det er lønkroner eller indkøb, man vil effektivisere på, siger Jacob Jensen (V).

DF's støtte er afgørende

Regeringens forslag til omprioriteringsbidraget bliver i disse dage diskuteret i finanslovsforhandlingerne. Øvelsen går ud på at tage penge fra kommunebudgetterne og give til staten, der så efterfølgende vil bruge pengene til særlige formål, der endnu ikke er fastlagt.

LÆS OGSÅ: Pædagoger: Vi må ignorere gråd og sult

Regeringen har foreslået, at der, udover 0,2 procent i 2016, bliver trukket en procent ud af kommunebudgetterne i 2017, 2018, 2019. I alt 7,5 milliarder kroner, der skal spares i kommunerne.

Indtil videre har Socialdemokraterne trukket deres støtte til forslaget, som nu afhænger af støtte fra Dansk Folkeparti.

Finanslovsforhandlingerne forventes at falde på plads inden for de kommende dage.